**3.4. Klein Jakab kántor és családja**

Weisz Lipót után Klein Jakab kántor vette át a helyi hitélet irányítását. ***„A zsidó hitközség helyezte Simontornyára, mint kántort. 60 évig szolgált a zsidó hitközségnek, még el nem vitték”*.**[[1]](#footnote-1)

Klein[[2]](#footnote-2) Jakab a családi emlékezés szerint 1857-ben született a Zemplén megyei Bánócon (Zemplénbánócon) Klein Áron néven. Névváltoztatásának oka az volt, hogy egyik testvére, Jakab az I. világháborúban meghalt. Kegyeletből és szeretete jeléül vette fel halott testvére nevét. [[3]](#footnote-3) Testvérei voltak még József, Sarolta és Frida.

Felesége a 8 évvel fiatalabb Schönburg Debora volt, aki élete végéig hű párjának bizonyult. Ő 1865. június 10-én született ***„Gajdocson Ruszkoc”***[[4]](#footnote-4)nevű településen.

Két leánygyermekük született Frida és Gizella, örökbe fogadott leányuk pedig Ernestin volt.

**3.4.1. Klein Frida és Schőn Mór családja**

Klein Frida 1907-ben kötött házassága révén és a trianoni békediktátum határvonalai miatt Csehszlovákiában, Banovcén (a valahai Zemplénbánócon) élt férjével, Schőn Mórral és családjával. A család tagjai voltak: József, Léna, Mariska és Ignác.

Schőn Ignác később kivándorolt az Amerikai Egyesült Államokba, ahol Cleveland-ben rabbiként dolgozott. Ugyancsak kivándorolt két idősebb testvére, József és Léna (Ilona) is. Schőn Mór és Mariska maradt. Szüleik időközben elhunytak, s a családi ház kertjében helyezték őket örök nyugalomra.

Schőn Mór tehát feleségül vette Klein Jakab, simontornyai kántor legidősebb leányát, Fridát. A házassági anyakönyvi bejegyzésekből kiderül, hogy 1907. november 17-én Simontornyán esküdtek meg. A Bánócon lakó és 1883. október 27-én született férj, Schőn Móricz foglalkozása mészáros volt. (Édesapját Schőn Baryl Bernátnak, édesanyját Klein Frida Fáninak hívták. A fiatalasszony gyermekszülésben elhunyt, férje később újra megnősült. Második felesége és gyermekei láthatók a „Schőn család egy része Csehszlovákiában” aláírást viselő képen.)

A fiatal ara, Klein Frida 1886. november 1-én született Simontornyán. A tanúk nem akárkik voltak, hanem a zsidó hitközség jeles tagjai: Lőwy Ignác és Gottlieb Sándor. Klein Fridáról és Schőn Mórról nem maradt fenn kép, gyermekeikről viszont megmaradt egy szép fotó.

Természetesen állandó levelezésben álltak Klein Jakabbal. Címüket is megőrizték a levelező lapok ill. a kántor úr ***„Külföldön élő gyermekeim és rokonaim”*** címet viselő notesze.

 Ezek szerint Schőn Mór és Klein Frida végig Banovcén laktak. Az egyik levelezőlap a család őseivel foglalkozott. Frida írta: ***„…megnéztem a könyvet és a m.b. nagymama Veisz Kati van beírva…én úgy tudom, hogy ő Kohn és nem Veisz…a tévedést kijavitatni irja meg k. apám rögtön hogy hogy hivták.”*** [[5]](#footnote-5) A nagymama Kohn leány volt.

Schőn Mór és Klein Frida legidősebb gyermeke, a Zemplénbánócon 1909. július 28-án született Regina került vissza Simontornyára, a többiek a vészkorszak sodrában a holokauszt áldozataiként tűntek el. Regina férjhez ment a római katolikus vallású, siófoki születésű N. Ferenc borbélyhoz. Az anyakönyvek és a családi emlékezés alapján öt gyermekük született.

***„Az én Anyukámnak nagyon bonyodalmas élete volt, amit mi gyerekek nem tudtunk, és Anyukám sose beszélt róla. Vegyes házassága volt.”*** [[6]](#footnote-6)

* 1934. november 24-én született Éva nevű gyermekük, aki 1936-ban 2 évesen el is hunyt.
* 1935. december 18-án halva született az akkor 26 éves Regina fiúgyermeke.
* 1937. január 2-án Katalin,
* 1938. április 26-án Magdolna,
* 1939. október 25-én Sarolta nevű leánya született.

Regina asszony 1944-ben takarítónőként a bőrgyárban dolgozott.[[7]](#footnote-7)

**3.4.2. Klein Gizella és Amsel Simon családja**

Klein Gizella (Giza), a kántor úr második leánya 1888. május 18-án született Simontornyán[[8]](#footnote-8), 1909. november 9-én ment férjhez néhai Amsel Simon és Kohn Szűre fiához, Amsel Ignác kereskedőhöz, aki 1884. szeptember ismeretlen napján született és Homonnaolyka (Homanasabsza) településen lakott. A házasság Simontornyán köttetett, a tanúk Lőwy Jakab és Gottlieb Sándor kereskedők voltak.[[9]](#footnote-9)

A trianoni határok miatt ők is Csehszlovákia területén rekedtek. Egy 1921-es kimutatás[[10]](#footnote-10) azonban már Simontornyára regisztrálja Amsel Ignácnét és négy gyermekét: Jolánt, Karolint, Simont és Fridát. Tartózkodási engedélyük ezen az iraton 1921. július 12–től 1924. május 31-ig szólt.

Érdekes, hogy a Simontornyai születési anyakönyv két gyermeket bejegyzett Klein Jakab bejelentése alapján:

* a Homonnaolykán 1910. október 21-én született Jolánt
* és az ugyanott 1913. december 18-án született Simont.

Egy kissé talányos, hogy a nem Simontornyán született gyermekeket miért jelentette Klein Jakab, ill. a másik kettővel miért nem tette ugyanezt.

Egy másik kimutatáson az egyik gyermek neve minden bizonnyal hibásan került lejegyzésre: Jolán helyett ugyanis egy István nevű 10 éves fiút szerepeltettek. Karolin ekkor 9, Simon 7, Frida 4 éves volt. Itt olvasható az is, hogy 4. éve folytonosan Simontornyán tartózkodtak. Okként a következőket jegyezték be: ***„Az oroszok elöl menekült”***.[[11]](#footnote-11) Ismerve az I. világháború történetét, mindez csak 1917 októbere előtt lehetett.

Az 1923/24-es iskolai anyakönyv alapján Simon a római katolikus elemi népiskola tanulója volt, és közepes eredménnyel végzett. Ebből az okiratból lehet megtudni azt is, hogy Klein Jakab izraelita kántor az Iskola u. 548. szám alatt[[12]](#footnote-12) lakott népes családjával. Az idősebb leánytestvérek tanulására vonatkozó adatokat nem találtam. Ekkoriban készülhetett Jolánról és Simonról az alábbi kép.

Időközben Amsel Ignác egész biztosan a kivándorlásukat intézhette, melyre 1927-ben került sor. A család megőrizte ennek dokumentumát, mely alapján 1927. június 27-én az Amerikai Egyesült Államok megengedte Irving (Ignác) Amsel és felesége valamint négy gyermeke betelepülését New Jersey-be.[[13]](#footnote-13) Amerikában 1933-ban született még egy gyermekük, Glória, akit Klein Jakab leveleiben Gitele néven emlegetett.

A család krónikása, Zachary Friedman “családfája” alapján Amsel Frida a magyar származású Friedman Michelhez ment férjhez, három gyermekük és három unokájuk született (köztük Zachary).

Amsel Jolán is magyar származású férjet választott Eddie Klein személyében, aki már philadelpiai emigrációban látta meg a napvilágot Klein József gyermekeként. Egy leánygyermekük és két unokájuk született. Amsel Jolán kamaszlányként élt Simontornyán, és még igen sok mindenre emlékezett, ami városunk életével kapcsolatos volt.

Vagyis, akik az Egyesült Államokba kivándoroltak, minden komolyabb probléma nélkül átvészelték a háborús időket, akik a történelmi Magyarország területén maradtak, komoly árat fizettek ragaszkodásukért. Amsel Jolán 2004-ben távozott az élők sorából. ***„… Jolán szeptemberben halt meg. A szívem fáj, úgy érzem, hogy elvitte a múltamat. Borzalmas, hogy nem beszélünk többet a simontornyai élményekről. Más nekem nincs senki, akivel erről beszélnék.”*** [[14]](#footnote-14)

**3.4.3. Weisz Ernesztin, az örökbe fogadott leány**

Weisz Ernestinről, a kántor úr fogadott leányáról, és „unokájáról”, Irénről még nem esett szó. A visszaemlékezők szerint úgy szerette őket, mintha édes gyermekei lettek volna.

Klein Jakab és felesége Weisz Ernestint fogadta örökbe. A fiatal leány 1913. január 5-én adott életet Irén nevű leányának. Egy 1913-as bejegyzés alapján ***„Amsel Lajos izr. 19 éves kereskedő segéd varannói (Zemplém vm.) lakós a gyermeket magáénak elismerte.”***[[15]](#footnote-15) Egy 1915-ös bejegyzés szerint ***„A gyermek az anyának a természetes atyával Amsel Szeser Lajos 20 éves izraelita füszerkereskedősegéd pécsi lakossal Pécsett 1915 évi február 3.-án kötött házassága által törvényesitett”***, vagyis a két fiatal szülő összeházasodott, s a leányanyaság szégyenét Ernestin levethette. Később Budapestre költöztek. Ernestin özveggyé vált, majd újra férjhez ment. Ez Klein Jakab hőgyészi gettóból írott leveléből derült ki, melynek címzettje Spitzer Árpád felesége, Ernestin volt, Klein Jakab, mint apa írta alá.

A család tagjai megőrizték Irénke emlékkönyvét, melybe Klein Jakab 1927. március 7-én a következőket jegyezte be:

**3.4.4. A kántor úr mindennapi élete Simontornyán**

Klein Jakab és felesége is az itthon maradottak közé tartozott. Tevékenységéről az első forrás 1883-ra datálódott. Előtte a névadónál, ill. fiúknál a metélés tanúsításánál Weisz Lipót neve szerepelt, később ezt a feladatot sorra Klein Jakab kántor látta el.

A kántor bácsit mindenki ismerte és szerette vallási különbség nélkül, mert jó ember volt. Ha egy szegény betette a lábát a községbe, biztos nála kötött ki, mert ha szűkösen is élt, mindenkin segített. Szabad idejében gyógynövényekkel foglakozott. Keze írásával sok levelet megőriztek az unokák, amely fontos adatokkal szolgálnak a város történetéhez is.[[16]](#footnote-16)

Kb. 1931-ben írott levelében a következőket olvashatjuk: ***„… Simontornya teljesen megváltozott. A vásártér kivan építve, egész az állomásig egy sor ház. A grófi kastélynak általelemébe a Fried Pál kastély és a gyönyörű Kultúrház…szóval megsem ismernétek Stornyát. … De az a snász (szegénység), ami itt van, még soha nem volt. Egy gazda, kinek húsz hold földje van, ennivalója van, de olyan pénzszegény, mint a templom egere, mert nem tud semmit eladni. …Szegény munkások koldulnak, hogy éhen ne haljanak … borzalmas***.”[[17]](#footnote-17)

1934. június 6-án írt leveléből kiderül, hogy villanyvilágítást szereltek fel a templomba, az iskolába és a kántor bácsi lakásába is. A jelentkezőket 1926-ban mérték fel, s erre többek között Klein Jakab is jelentkezett.[[18]](#footnote-18) Klein Jakab a villany bevezetése kapcsán a következőket írta épületről: ***„… férfi templomba az oldalakon 3-3 ernyő – a plafonon két nagy lámpa – a templom bejáratban 1 ernyő – a női templomba az oldalakon egy-egy ernyő – a plafonon egy nagy lámpa – az udvaron egy ernyő. Az*** (villany)***órák az iskolába vannak, az egyik a templomé másik a lakásomé.”***[[19]](#footnote-19)

Szorgalmasan hírt adott a halálesetekről, házasságokról, a hitközség szaporodásáról ill. apadásáról, de írt a többi egyházról is. „***A református hitközség egy remek szép házat -az utcára néz- épített, gyönyörű iskola helyiség is.”***

Rendszeresen beszámolt cukorbetegségéről is: ***„A czukor okozta a köhögést. De valószínű az átélt keserűség hozzájárult, hogy a czukor szaporodott. … Tehenet veszek amint csak a szénát beszerzem. Meleg tréfli tejet kell ennem. A mama szegény nem tudja megenni, én se enném ha nem volna muszáj, ha nem volnék beteg.”***[[20]](#footnote-20)

Az izraelita imaház külalakjáról szinte semmit sem tudunk, nem maradt fenn róla fotó. Csak annyi bizonyos, hogy az Simontornyai Izraelita Hitközség, kántorlakás és iskola udvarán állt a négyszögletű magas épület. Egy visszaemlékezés alapján kb. 25 x 14 méteres lehetett az építmény, egy másik visszaemlékező is ezt erősítette meg azzal, hogy kb. 30 ülőhellyel rendelkezett az imaház. Benne két sor pad kapott helyet, s a nők helye a galérián volt. A templomot csak a három igazán nagy ünnep idején látogatta minden izraelita, egyéb alkalmakkor a volt iskolai tanterem szolgált imaházként. ***“De az épülettel szembeni úgynevezett zsinagóga 8 tóratekercse hova lett? Mi történt ezekkel? Elvitték gyújtósfának? ... Jakab bácsi hívta fel a figyelmünket, ki jól ismerte (Fried) Imre és Pál papáját. Egyik tóratekercs a XVII.*** (század)***ból a legértékesebb! Jakab sakter bácsi gyakran emlékeztetett erre, mikor kizárólag nagyobb ünnepeken áhítattal ebből olvasta Mózesék történetét. Fried Móric és Vilmos mesélte neki, hogy az említett pergament Morvaországból származik, valószínű Salamon előd hozhatta magával.”*** [[21]](#footnote-21)

Klein Jakab jámbor életű, a vallási előírásokat mindig betartó ember volt, a többi simontornyai zsidó származású polgár elvilágiasodott, s csak a legfontosabb vallási parancsokat tartották be.[[22]](#footnote-22)

A kántor úr sokat foglalkozott egyik levelében a kútépítéssel is. ***„…A Kut már kész a káva is rajta van már, csak a kereket és a tengelyt még csak most csinálja az öreg Hólik – most mindenki örül a szép kutnak 5 milióba (korona) kerül. Az ünnepek, az adományokból, és a 120 pengőt[[23]](#footnote-23) a chewra adot***(t) ***hozzá és így semmi megterhelés a*** (hit) ***községnek. 8 napon belül lehet már meríteni – pléh kána lesz, és nagy kerék, 120 centiméter átmérő lesz a kerék, ugy akartam, hogy ha esetleg nem vagyok ithon a mama is tudja felhuzni – könnyű lesz.***”[[24]](#footnote-24) (A kút mögött a zsidó templom körvonala látható. Az egyik visszaemlékező elmondta, hogy volt valami kis tornya is. Ez jól kivehető a képen, de sajnos nem maradt fenn róla más, értékelhetőbb fotó.)

Ugyancsak a visszaemlékezők szerint:

* + A zsidó templom a 4 hónapig tartó harcok alatt bombatalálat miatt pusztult el.
	+ ***„A németek által a ref. templom tornyából ledobott gyújtóbomba semmisítette meg a zsinagóga tartozékai közti tóratekercseket … ők ott dekkoltak az óvóhelyen vagy 50 méternyire és látták, hallották a száraz pergament recsegő ropogását.”*** [[25]](#footnote-25)

Természetesen sokat foglalkozott leveleiben az anyagi helyzetével. Ezekből kiderül, hogy fizetése a hitközség adófizető képességétől függött. Szomorúan írta le Lőwy Jakab halálát, egyrészt az esemény miatt, másrészt ***„megint egy nagy adófizetőt vesztett a hitközség”*** [[26]](#footnote-26)

Ugyanekkor a bőrgyári tisztviselők közül Budapestre és Belgiumba költözött el szintén egy-egy nagy adófizető. ***„Nem tudom, nem e fizetésemet redukálni fogják? Az majd januárban válik el – vagy talán addig majd jön a gyárba …más tisztviselő ezek helyet. – de még sulyosbitja az hogy Dr Vas nyugdijba megy … Budapestre meg lakni ott van háza, 15 lakója van. Itt is 140 pengő elesik az adóból tehát összesen 507 pengő elesik. Tehát ha redukálni fogják a fizetésemet nincs más megoldás mint hogy nyugdíjba menni mert szerződésem ugy szól hogy az utolsó éves fizetésemnek felét kapom nyugdíj fejében – de csak az esetben ha munkaképtelen vagyok. Azt, minthogy czukor beteg vagyok megtudom ha akarom bizonyítani … ha én megtalálnék halni, a mama kapja meg az 50%-ot nyugdíjat. Ez nagyon helyes mert ami már most kifizetésem van havi 120 pengő ennek fele 60 ebből a mama már megélhet, és ha Fridához menne, nem nézne kedves vejének kezébe. – Ez volt a legnagyobb óhajom – mert a mama igazat mondva, nem jól érezné magát nála, ha az övét kellene enni. A jegyző könyvnek hiteles másolatát a napokban megfogom kapni…”*** [[27]](#footnote-27)A panaszai ellenére leányának azt írta Amerikába, hogy ne küldjön pénzt. ***„…ha Isten ments olyan abnormális dolog fordul elő hogy rá leszek utalva akkor megirom …de mig én nem kérek ne küldjél, mert kijövök a fizetésből és az Irény támogatásával.”*** [[28]](#footnote-28) 1928. februári levelében már arról számolt be, hogy a nyugdíj ügye rendeződött.

Klein Jakab pontos kimutatást vezetett kis noteszében arról is, hogy mikor kapott pénzt Amerikából Giza leányától. 1940-ben ötször is érkezett pénzküldemény, összesen 445 dollár. Egész biztosan komoly anyagi gondjai lehettek, ha elfogadta azokat.

A kántor úr által 1940. április 28-án jiddisül írott Gizellának szóló levelének a Kanadából küldött fordítása.

*Istennek köszönettel.*

*Drága „Zsina” lányom, sokáig élj. Pénteken irom Neked ezt az ajánlott levelet. Se időm, se türelmem nincs mindenről irni. Egyszer megkérdezted tőlem, hogy „Ella” mit akar (vagy „kér”) Tőled. Megadom Neked a választ erre. Csak hallgasd meg a kérést. Isten mentsen, ne teljesitsd. Mert nagy veszedelembe tenne engemet. Remélem, megérted mit mondok. Én és „Zavo” anya, sokáig éljen, üdvözlünk, puszit küldünk. A drága „Agnon”, a drága gyerekek, és „Yedi”, „Lili”, „Semi”, „Frida”, sokáig éljenek, és a szép és okos „Gittale”, sokáig éljen.*

*A jó Isten minden jót és egésséget adjon.*

Hogyan él Klein Jakab alakja a visszaemlékezőkben?

***„Klein bácsi sakter = metsző, a zsidók mészárosa volt. Ő vágta le a libát, kacsát, ő tudott héberül egy kicsit, előimádkozó volt. Mesélős, ősz szakállú, s közel 90 éves…havonta megjelent a hitközségi adó beszedésére. És még egy szerény borravalót is kapott anyámtól.”*** [[29]](#footnote-29) Ő intézte a temetőt, meg mindent, ami a hitközséghez tartozó ügyek voltak.

***„Aranyos ember volt a kisöreg. Sokszor átjött oda hozzánk az iskolaudvarba. Jó magas, erős bácsi volt.”*** [[30]](#footnote-30)

***„Nyáron lejárt a Sióra. Cipőjét levette és a lábát áztatta. Akkoriban sokat fürödtünk a Sióban a Berényi Talpnál. Így hívták a lejáró utat – meg a vízelvezető árkot a Malom utcáról a Sióra…”*** [[31]](#footnote-31)

Amikor 1944. május 12-én a Simontornyán élő zsidó származású polgárokat összegyűjtötték a Vár téren (más visszaemlékező szerint a községháza előtt) ***“Klein bácsit is elvitték. Ezt énekelte: Száz zsidó egy sorba, mennek a pokolba… Rászóltak, hogy még most is marháskodik.”***[[32]](#footnote-32)

**3.4.5. A gettóból Auschwitzig**

Ugyancsak a dédunokák révén hozzájutottam Klein bácsi azon gettóból írott levelező lapjához is, melyet fogadott unokájának Írénkének írt. ***„Ma június hó 11-én kaptam tőled lapot, látom, hogy nagyon nyugtalankodol – tehát szolgáljon neked a következő szavak, hogy teljesen nyugodt lehetsz – nincs semmi ok nyugtalankodásra. Minden héten vasárnap Hoffmann eljön, mert Weisz Giza (felesége) is itt van. A hatóság szigorúan őrizteti a zsidó lakásokat. A csőcselék nem mer fosztogatni, mert statárium van. Vitárosék is vigyáznak … Én ezt a nyaralást nagyon megérzem; Isten majd megsegít. Ne küldjetek se pénzt, se csomagot, mert visszaküldik.”***

A kántor úr és családja a hőgyészi zsinagógában kapott helyet. Odakerültek a legkisebb vagyonnal rendelkező zsidók. A zsinagóga akkor még igen szép lehetett, de az összezsúfolt emberek ebből szinte semmit sem érezhettek. Egy visszaemlékező[[33]](#footnote-33) szerint a „lakók” megpróbálták lepedőkkel megteremteni a maguk kis területét. A földre leszórt szalma képezte az ágyukat, és a 3-4 m²-nyi területet igyekeztek minél elviselhetőbbé tenni. Klein kántor úr és családja a bejárattól számítva a jobboldali 3. vagy 4. ilyen helyet foglalhatta el.

Mielőtt elhagyták a hőgyészi gettó területét, mindenüket lefoglalták. Klein Jakabtól összesen egy 99 Pengő 8 filléről szóló takarékbetétkönyvet és 162 Pengő készpénzt vettek el. Az átvételi elismervényen 1944. június 30-i dátum szerepel. A körülmények hatására felesége, Debora asszony elméje megbomlott.

Bár későbbi dátumot visel az irat, de Klein Jakab már május 12-én elveszítette minden ingóságát. Az Iskola utca 4. szám alatti házban készült leltár[[34]](#footnote-34) 97 tételben sorolja fel a lefoglalt tárgyakat, közöttük 2 db sakter kést, 7 db zsinagógai bársonyt, 2 db zsinagógai facsillárt, s igen nagy számú (50 db) zsidó imakönyvet. Ez utóbbi mindenképpen arra utal, hogy a 19. szd. végén lényegesen nagyobb és erősebb volt a hitközség. A lefoglalt tárgyak alapján viszont igen szegény volt a zsidó hitközség kántora és saktere.

Klein Jakab kántor 87. évében, felesége 76. évében járt ekkor. Unokája, Regina 35, a dédunokák 7-6-5 évesek voltak. Regina gyermekeivel a római katolikus férje révén itthon maradhatott az utolsó pillanatban. Klein bácsiék 1944. július 2-án Kaposvárról indultak el a végzetes útjukra, Kelenföldön, Kassán át Auschwitzba. Hajlott koruk miatt rögtön a megsemmisítendők közé kerültek.

**3.4.6. Schőn Regina és gyermekei**

Jakus N. Sarolta, Schőn Regina és gyermeke,Klein Jakab Philadelphiában élő dédunokája, keserű szavakkal írt a deportálás időszakáról: ***Mikor Simontornyán voltak a deportálások, kijött a házhoz … néni, akit mi ismertünk, bejött egy másik SS-el*** [[35]](#footnote-35) ***mondta, hogy le vagyunk tartóztatva, és Anyukám legyen készen pár perc alatt. Anyukám mondta: ne csináld ezt, mi mind kis gyerekek odaszaladtunk, és a szoknyáját csókoltuk, drága … néni ne tessék elvinni bennünket. Azt mondta: menjetek innen tőlem. Sose felejtem, hogy sírtunk. Ez a … néni a Friedné bundájában, ridikül a kezében és a puska a válán. Ott szaladgált Simontornyán, kereste a zsidókat. Mikor visszajöttünk Drága Jó Anyukámat kérték, tanúskodjon, hogy nyilas volt, de Édesanyám nem ment el. 12 éves voltam, kopog valaki, a … néni férje meg a sógornője kérték anyukámat, hogy menjen … nénihez, mert haldoklik és kéri anyukámat. Anyukám megbocsájtott neki és meghalt.”*** [[36]](#footnote-36) Regina asszony és gyermekei szörnyű dolgokon mentek keresztül, de legalább életben maradtak. Kétszer vitték el őket, másodszor az óbudai téglagyárba, ahonnan csak úgy jöhettek haza, hogy egy német őrnagytól kaptak papírt. Kőműves Pálnétól kaptak újra otthont, egy szoba-konyhás kis lakást. (Itt laktak már a háború alatt is, összesen kb.1942-1948-ig.)

Egy 1946. január 29-én kelt irat alapján a család izraelita tagjai áttértek a római katolikus vallásra. Regina asszonynak minden erejére és kitartására szükség volt ahhoz, hogy gyermekeinek elviselhető életet tudjon biztosítani. ***„Szeretném azt is megjegyezni, hogy mielőt jött a zűr zavar, egy éjjel átmentünk a Schwarczék kertjébe, és ott ástuk el az értékesebb holmikat. Csak egy család tudta, aki segített nekünk, mikor visszajöttünk, fölásták, üres volt minden… az emberek már kezdték kihordani a holmikat … egy barátom, kivel együtt jártam iskolába, a konyhaszekrényt cipelték ki a szülei, többször láttam a szekrényt, mert bejártam a házba, sose mondtam anyukámnak, féltem. Ki is dobolták, hogy amit a Klein családtól elvittek, hozzák vissza a rendőrséghez. Hát egy szegény bácsi a nagy hálószobai szekrényt hozta vissza, az volt az egész. ”*** [[37]](#footnote-37)

Jakus N. Sarolta levelei időnként nagyon keserű hanggal emlékeznek az 1945-1956 közötti időszakra is, bár mindig nagy hálával beszél egy családról, aki befogadta őket a Laposi tér és a Pásztor utca sarkán álló házukba. ***„Ők bújtattak bennünket annak ellenére, hogy a csendőrök [[38]](#footnote-38) azt mondták, hogy ha mégegyszer a Kőmives néni elbujtatja a zsidókat, agyon lövik a családot, és mégis csinálták. Sose felejtem el őket. Mikor visszajöttünk, ők voltak az egyedüli emberek, akik befogadtak bennünket. És hogy kik csukták be az ajtókat ránk, akiket gondoltunk, hogy jó barátok.”*** [[39]](#footnote-39) Kőműves Pálné odaadta nekik a szőlőprésház kulcsát, ott húzták meg magukat addig, amíg muszáj volt. [[40]](#footnote-40)

***„…14 éves voltam…az osztálytársaim beszélték, hogy lehet az erdőbe menni karácsonyi csemete fákat ültetni, és fizetnek is, meg adnak két kocsi fát tüzelni. Könyörögtem Anyukámnak, hogy engedjen el, szerettem volna egy ruhát venni, meg hogy legyen elég fa télire. Édesanyám szíve meglágyult és mondta, hogy jó. Párosan ültettük a csemetéket egy kislánnyal magasan a Pokol-hegy derekánál, tehát magasan voltunk a hegyen. Egyszer hallom, mintha halkan a fülemnél elsuhant volna, zsidó Sári, zsidó Sári. Azt hittem, hogy nagyon elfáradtam és halucinálok, vagy jönnek az emlékek vissza, amitől mindig féltem. De most erősebben hallottam: zsidó Sári, zsidó Sári. Felálltam, hogy egy jót levegőzzek, és minden rendben lesz. Körülnézek, körbeálltak a munkások kb. 30-40-en voltunk és kórusban mondták: zsidó Sári, zsidó Sári. Én kezdtem lefelé haladni a hegyről, a vad rózsabokrok erősen elszaggatták a testemet, ruháimat, hazáig szaladtam. Édesanyám meleg szíve, ápolása meggyógyított.”*** [[41]](#footnote-41)

 ***„Mikor*** (az 19)***56-os forradalom volt, ott álltunk Anyukámmal. A Malom utcán mentek a tankok és mondták, hogy írják össze a zsidókat meg a cigányokat. Akkor kértem Anyukámat, hogy menjünk el Magyarországról. De Ő mondta, hogy nem tudja a két másik lányt ott hagyni. Én mondtam Anyukámnak, engem többet senki nem fog elvinni, inkább meghalok. Ezért vagyok itt…”*** [[42]](#footnote-42)

Jakus N. Sarolta 16 évesen kelt útra. Amikor átlépte a magyar határt rögtön jelentkezett egy zsidó egyesületnél. Amint kiért rokonaihoz, mindent meg kellett tanulnia, mert vallás nélkül nőtt fel. Kint élő rokonai segítségével új életet kezdett Philadelphiában. Bár nem felejtette el a múlt szörnyűségeit, természetesen az élet rendje szerint férjhez ment. 32 éves volt, amikor férje, Jakus József meghalt. Öt gyermeke (3 leány, 2 fiú) és kilenc unokája körében boldogan él.

A Simontornya Múltjáért Alapítvány emléktáblát avatott az elpusztított zsidó hitközség és a Simontornyán élt zsidó származású magyar állampolgárok emlékére a kántor úr ma is álló házán.

A tábla felirata: ***Ebben az épületben működött az 1851-ben alapított Simontornyai Izraelita Hitközség. Ez az épület adott otthont 1944. május 12-ig a zsidó iskolának, imaháznak és a hitközség kántorának. A holokauszt 60. évfordulójára emlékezve állíttatta a Simontornya Múltjáért Alapítvány.***

A táblaavatás 2004. december 15-én volt, az eredeti Simontornyai Izraelita pecsét lenyomatáról mintázott plakett 2005. április 16-án, a holokauszt napján került felavatásra.

1. A Philadelphiában élő Jakus N. Sarolta dédunoka 2003-ban írott levele alapján. [↑](#footnote-ref-1)
2. A német szó ‘Klein’ ‘kicsi/pici’-t jelent. A név több helyesírással is található: Klayn, Klain, Clain és Cline. Arab azonosa Zerbib, Serbib és Sarbib. Klein, mint zsidó családnév 1530-ban már megtalálható. Kiemelt Klein zsidó családnevűek között található a magyar földrajztudós, Samuel Klein (1886-1940). Eredetije angol nyelven az izraeli Diaszpora Múzeumból - Filotas Fried Mariann Mary-Ann Kim fordítása. [↑](#footnote-ref-2)
3. Az anyakönyvek szerint Nagymihályon [↑](#footnote-ref-3)
4. Schőn Regina kezeírásával megmaradt feljegyzés. Giza születési anyakönyvi kivonatánál ugyanez „Ruszkocz”. Minden bizonnyal ugyanazon település magyar és szlovák nevéről van szó. [↑](#footnote-ref-4)
5. Levelezőlap Klein Fridától 1940-ből. [↑](#footnote-ref-5)
6. Jakus N. Sarolta 2003. december 27-én kelt levele [↑](#footnote-ref-6)
7. Fried emlékkiállítás - Simontornyai bőrgyár nyilvántartó könyve 1940-1944. [↑](#footnote-ref-7)
8. TMÖL- Görbő-Pincehely Izraelita születési anyakönyv 1888. [↑](#footnote-ref-8)
9. Simontornyai házassági anyakönyv 1909. [↑](#footnote-ref-9)
10. TMÖL – Alispáni iratok - Kimutatás a Simontornyai járás területén 1921 évben jelentkezett külföldi állampolgárokról - 1464/1937 [↑](#footnote-ref-10)
11. TMÖL – Alispáni iratok - Kimutatás a Simontornyai járás területén 1921 évben jelentkezett külföldi állampolgárokról - 1464/1937 [↑](#footnote-ref-11)
12. Az utcának már volt neve, de a házszám még a régi szisztémát őrizte meg [↑](#footnote-ref-12)
13. Certificate of Naturalization 1927. június 27. - Jakus N. Saroltától [↑](#footnote-ref-13)
14. Jakus N. Sarolta leveléből [↑](#footnote-ref-14)
15. Simontornyai születési anyakönyv 1913/2. [↑](#footnote-ref-15)
16. A leveleket a Philadelphiában élő dédunoka, Jakus N. Sarolta bocsátotta a rendelkezésemre [↑](#footnote-ref-16)
17. Ezt a levelet Jolán és Karolin (Lili) unokáinak írta [↑](#footnote-ref-17)
18. TMÖL – Alispáni iratok – Közig. iratok 12358/1930. [↑](#footnote-ref-18)
19. 1934. július 6-án kelt Gizához írott leveléből [↑](#footnote-ref-19)
20. 1934. június 6-án Gizához írott leveléből [↑](#footnote-ref-20)
21. Sugár György 2004. október 23-án írott leveléből [↑](#footnote-ref-21)
22. Győri Gottlieb Endre elbeszélése nyomán [↑](#footnote-ref-22)
23. A kút a pénzcsere, a korona inflálódása és az erős pengő bevezetése idején épült az 1926-27. évben [↑](#footnote-ref-23)
24. Gizához írott leveléből [↑](#footnote-ref-24)
25. Sugár György 2005. október 29-i és nov. 7-i leveléből [↑](#footnote-ref-25)
26. Gizához írott leveléből [↑](#footnote-ref-26)
27. Gizához írott leveléből [↑](#footnote-ref-27)
28. 1934. június 6-án kelt Gizához írott leveléből. Amikor Gizella és férje meghalt (1957. ill. 1972.) a gyermekeik szétosztották egymás között Klein Jakab nagypapa leveleit, így azok, nagyon hiányosan jutottak el hozzám Jakus N. Sarola jóvoltából. [↑](#footnote-ref-28)
29. Sugár György visszaemlékezése [↑](#footnote-ref-29)
30. Vinczellér Józsefné Kondor Mária magnóra rögzített visszaemlékezése 1998 nyarán [↑](#footnote-ref-30)
31. dr. Ágoston Józsefné 1999-ben írt leveléből [↑](#footnote-ref-31)
32. Szántó Andor szóbeli visszaemlékezése 1999. október 1-én [↑](#footnote-ref-32)
33. Váradiné Einhorn Ágnes visszaemlékezése 2004. július 12-én [↑](#footnote-ref-33)
34. TMÖL – Pénzügyi iratok – Simontornya – Leltár – „***Klein Jakab. Simontornya, Iskola ucca 4. szám.”*** [↑](#footnote-ref-34)
35. Helyesen nyilassal [↑](#footnote-ref-35)
36. Jakus N. Sarolta 2003. február 22-én írott leveléből. [↑](#footnote-ref-36)
37. Jakus N. Sarolta 2004. szeptember 5-én írott leveléből [↑](#footnote-ref-37)
38. A visszaemlékezők Botló és Farkas csendőrök nevét említették meg [↑](#footnote-ref-38)
39. Jakus N. Sarolta 2003. március 30-án írott leveléből [↑](#footnote-ref-39)
40. Böröcz Árpád visszaemlékezése [↑](#footnote-ref-40)
41. Jakus N. Sarolta 2003. február 22-én írott leveléből [↑](#footnote-ref-41)
42. Jakus N. Sarolta 2003. febr.22-án írott leveléből [↑](#footnote-ref-42)